सोशल मीडिया और इंटरनेट के युग में कश्मीर के युवा भी बदलती दुनिया को देख रहे हैं लेकिन वो बेजार हैं क्योंकि वहां रोजगार नहीं है। कुछ कानूनी बंदिशों के चलते शुरू से ही वहां प्राइवेट नौकरियां नहीं हैं और सरकारी तंत्र भी देश की तरह ही बीमार है, भ्रष्टाचार चरम पर है। ऐसे में एक मुनाफे वाली इंडस्ट्री है जो दिख रही है, अब वो जाएँ कहाँ? उनको भी पता है कि पाकिस्तान के साथ जाने का मतलब क्या है, आज़ादी और भी खतरनाक बात है क्योंकि अव्वल तो कश्मीर में लद्दाख और जम्मू भी है ही लेकिन जो उनको आज़ादी के सपने दिखा रहे हैं वो बता नहीं सकते कि पाकिस्तान, चीन और भारत के बीच उनकी क्या हालत होगी? ये जो मुनाफे वाली इंडस्ट्री है इसमें अवाम को छोड़ कर बाकी सभी पार्टियों के पास बे हिसाब वाली संपत्ति है, माहौल शांत हो जाने पर इस इंडस्ट्री को घाटा होने लगेगा इसलिए सम्बंधित पार्टियाँ नहीं चाहतीं कि माहौल पटरी पर आए। जिसको आप शांति कहते हैं वह भी वहां ऊपर ऊपर ही दिखती है क्योंकि अब वहां का समाज काफी बदल चुका है, पाकिस्तान का ऑपरेशन जिब्राल्टर इसलिए नाकाम हो गया था कि कबाइलियों और उनके भेषभूसा में घुसे पाकिस्तानी सैनिकों का स्थानीय लोगों को कोई समर्थन नहीं किया था, उल्टा उन्हें पकड़वाने लग गए थे जबकि पाकिस्तान ने सोचा था कि स्थानीय लोग भारत के खिलाफ विद्रोह कर देंगे लेकिन तब से झेलम में काफी पानी बह चुका है।